Max Emil Gustav Rook

Max Emil Gustav Rook (1888–1946) var en tysk-norsk tolk og hjelpepolitimann for Sicherheitspolizei (SIPO) i Bergen i det tyskokkuperte Norge under andre verdenskrig. I landsvikoppgjøret etter krigen ble han dømt for grov tortur og henrettet som én av i alt 25 norske «landssvikere».

Liv og virke

Bakgrunn og yrkesliv
Rook var murer av yrke og innvandret fra Berlin til Norge i 1913. Han ble norsk statsborger i 1928. Kort tid etter ankomsten giftet han seg med en norsk kvinne, og paret fikk fire barn født mellom 1918 og 1924.

Rook drev sitt eget firma i Bergen fra 1917, men dette gikk konkurs i 1931. Deretter arbeidet han som murersvenn og annet for ulike firmaer i Bergen og omegn.

Virke under andre verdenskrig
I juni 1940 ble Rook ansatt som tolk for avdeling IV ved KdS, Kommandeur der Sipo und des SD, i Bergen. SIPO omfattet det politiske politiet, deriblant Gestapo, og kriminalpolitiet, og avdeling IV A i Bergen skulle ta seg av kommunister, den illegale pressa og norske sabotører i Bergen, Hordaland og Sogn og Fjordane. Rook forsøkte i 1942 å melde seg inn i NSDAP, det tyske nazistpartiet, men ble avvist på grunn av sitt norske statsborgerskap. I stedet meldte han seg inn i Nasjonal Samling (NS), Quislings norske fascistparti.

Rook ble raskt beryktet som en av de mest voldelige og brutale forhørerne i Bergen, og er siden beskrevet som nærmest sadistisk. Han ledet avhør og deltok i omfattende tortur av norske arrestanter.Eirik Veum: Nådeløse nordmenn - Gestapo 1940-1945, s. 868-78 - Kagge Forlag 2014

Domfellelse og henrettelse
12. februar 1946 ble Rook dømt til døden av en enstemmig Gulating lagmannsrett for mishandling, legemsbeskadigelse og legemsbeskadigelse med farlig redskap.Eirik Veum: Nådeløse nordmenn - Gestapo 1940-1945, s. 914 - Kagge Forlag 2014 Han anket til Høyesterett, men anken ble enstemmig avvist.
Etter at hans søknad om benådning ble avslått av Kongen i statsråd 31. mai 1946, ble Max Emil Gustav Rook henrettet ved skyting på Sverresborg i Bergen 5. juni 1946. Henrettelsen ble gjennomført av en politi-eksekusjonspelotong ledet av politiinspektør Ingebret Drag.

Referanser

Kategori:Personer fra Berlin
Kategori:Nordmenn fra andre verdenskrig
Kategori:Nordmenn i tysk tjeneste i okkupasjonsårene
Kategori:Medlemmer av Nasjonal Samling
Kategori:Nordmenn dømt i landssvikoppgjøret etter krigen
Kategori:Personer dømt for krigsforbrytelser
Kategori:Henrettede nordmenn
Kategori:Nordmenn henrettet ved skyting
Kategori:Tyske migranter til Norge